Ламборгини
Ламборгини С.п.А. (, ) е италиански производител на суперавтомобили и тракторна техника. Намира се в градчето Сант'Агата Болонезе, близо до Болоня, Италия. Компанията е основана през 1963 г. от Феручо Ламборгини, който искал да произвежда автомобили, конкуриращи моделите от доказани марки, на първо място тези на Ферари. Първите модели на компанията са пуснати в средата на 60-те години и се отличават със своята изтънченост, мощност и комфорт.

Самият Ламборгини притежавал компанията още 9 години след основаването ѝ. Днес компанията е притежание на „Ауди“ и е част от „Фолксваген Груп“.

История 
Ламборгини започва своята история от началото на 60-те години с инициативата на индустриалния предприемач Феручо Ламборгини.

В началото на 60-те години Феручо Ламборгини имал няколко компании (основно се занимавал с производство на трактори) и можел да си позволи покупката на скъпи автомобили. По различно време той е притежавал Mercedes 300SL, няколко Maserati 3500GT, Jaguar E-type. Имал и няколко Ferrari 250 GT, от различни версии. Но във всеки автомобил той намирал някакви недостатъци. Известни са няколко версии за причините, които накарали Ламборгини да създаде фирма за автомобили, но в основата на всички тях е конфликт със собственика на компанията Ферари Енцо Ферари. Според сина на Феручо Ламборгини, един ден баща му отишъл при своя приятел Енцо Ферари, за да се оплаче от качеството на съединителя на неговото Ferrari 250 GT. Енцо го отпраща с пожелание да продължи да се занимава с трактори, защото нищо не разбира от спортни коли. Ламборгини ядосано му отвърнал, че ще му покаже как се прави спортна кола. Върнал се във фабриката си, разглобил трансмисията на своето Ferrari 250 GT и видял, че съединителят е от същата фирма, която снабдява и неговите трактори със съединители. В складовете си открива част, която пасва на автомобила му, и така си решава проблема.

Известно време след това Феручо решава да започне собствено производство на спортни коли, като привлича за своя проект талантливия инженер Джото Бидзарини (Giotto Bizzarrini), разработвал преди това V-образен 12-цилиндров двигател за Ferrari. Ламборгини искал първата му кола да е с такъв двигател.

Новият двигател има 4 разпределителни вала – по 2 за всяка група цилиндри, 2 клапана на цилиндър и е с мощност от 350 конски сили. Моторът е и с алуминиева конструкция, колянов вал, поддържан от седем основни лагера, ковани алуминиеви бутала и разпределителни валове със собствени зъбни колела и вериги. Моделът на този автомобил е 350GTV и е по дизайн на студиото на Франко Скалионе „Scaglione-Touring“. За емблема на марката Феручо Ламборгини избира своя зодиакален знак – телец.

За пръв път прототипът Lamborghini 350GTV е представен на автоизложението в Торино. Продажбите на серийния модел 350GT започват година по-късно, като са продадени над 130 броя. Следва моделът 400GT. Тези два модела донасят доста добра печалба, с помощта на която е създаден и първият суперспортен автомобил в историята на компанията – Lamborghini Miura, който днес е истинска легенда за марката. За пръв път колата е показана на автоизложението в Торино през 1965 г. лично от собственика на компанията. Дизайнът е дело на Марчело Гандини. За първи път Lamborghini стават известни със спортното купе на Miura, което утвърждава средноразположения двигател със задно задвижване на колелата като стандартно оформление за високо ценени и доставящи удоволствие спортни автомобили на епохата. Името на модела е взето от това на испанеца Едуардо Миура, собственик на един от най-прочутите развъдници на бикове за кориди. През 1967 г. са продадени 111 броя.

През 1971 г. Феручо Ламборгини представя своя нов модел – прототипа LP500 Countach, като поднасят един необичаен дизайн. Това е първият модел с отварящи се нагоре врати, което днес е нещо традиционно за марката Lamborghini. Двигателят отново е V-образен 12-цилиндров. Три години по-късно LP500 Countach е пуснат в серийно производство.

70-те години бележат доста проблеми за компанията Lamborghini. През 1972 г. е отказана огромна поръчка за трактори от южноамериканска държава, което води до загуба на голяма парична сума. Феручо Ламборгини е принуден да продаде част от акциите на фирмата на FIAT. Бизнесът с трактори е постепенно иззет от SAME (сега SAME Deutz-Fahr), като трактори Lamborghini все още се продават от тази корпорация.

През следващите няколко години продажбите на модела Countach поддържат компанията в бизнеса. Скоро след това тя става достатъчно печеливша и се отделя. Въпреки това създателят ѝ Феручо Ламборгини продава останалата част от акциите си на Georges-Henri Rossetti и René Leimer и се пенсионира през 1974 г. Компанията фалира през 1978 г. Братята Жан-Клод и Патрик Мимран от Швейцария закупуват компанията през 1984 г. и инвестират много в нейната експанзия. Под управлението на Мимран, моделната линия на Lamborghini е разширена от Countach и включва спортен автомобил Jalpa и LM002, високо ефективна офроуд кола.

Неспособни да ръководят Lamborghini, братята Мимран продават Lamborghini на Chrysler през 1987 г. След смяна на Countach с Diablo и прекратяване на Jalpa и LM002, Chrysler продава Lamborghini на малайзийската инвестиционна група Mycom Setdco и индонезийската група V'Power Corporation през 1994 г. През 1998 г. Mycom Setdco и V'Power продават Lamborghini на Volkswagen Group, където е поставен под управлението на подразделението Audi на групата. Нови продукти и моделни линии са въведени в портфолиото на марката и доведени до пазара и водят до увеличаване на продуктивността на марката Lamborghini. В края на 2000 г., по време на световната финансова криза и последвалата икономическа криза, продажбите на Lamborghini претърпяват спад с близо 50%. Продажбите се увеличават почти десетократно в началото на новия век, достигайки рекордни продажби през 2007 и 2008 г.

Модели

Собственици 
През годините компанията „Lamborghini“ е била притежание на различни собственици:

 Феручо Ламборгини 1963 – 1972
 Жорж-Анри Росети и Рене Лаймер 1972 – 1977
 Банкрут 1977 – 1984
 Патрик Мимран (управлявал 1980 – 1984) 1984 – 1987
 Крайслер 1987 – 1994
 MegaTech 1994 – 1995
 V'Power, Mycom (1995 – 1998)
 Volkswagen Group (под крилото на Audi) (от 1998)

Бележки

Външни препратки 
 Automobili Lamborghini S.p.A. – официалният уебсайт на компанията
 Lambocars.com – любителски уебсайт
 KLD Concept – новини, снимки, видео материали
 Lamborghini Talk – форум за собственици и любители
 Новини за Lamborghini – актуални новини за Lamborghini

 
Производители на двигатели във Формула 1
Производители на МПС в Италия
Основани в Италия през 1963 година
Болоня (провинция)